Diari Oficial de la Generalitat Valenciana


Sumari del DOGV 4460, del 14-03-2003 (2003/2590)

ACORD de 31 de gener de 2003, de la Comissió Territorial d'Urbanisme de València, relatiu a la Modificació puntual núm. 2 de les Normes Subsidiàries (Ecoparc) d'Albuixech.
---------------------------------------------------------------------------------------------------------------------------------------------------------------------------

### Dades del document

Número de DOGV
:   4460

Data del DOGV
:   14-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/2590


Data del document
:   31-01-2003

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Albuixech
    * pla d'urbanisme

ACORD de 31 de gener de 2003, de la Comissió Territorial d'Urbanisme de València, relatiu a la Modificació puntual núm. 2 de les Normes Subsidiàries (Ecoparc) d'Albuixech. [2003/2590]
  
Vist l'expedient remés per l'Ajuntament d'Albuixech referit a la Modificació puntual núm. 2 de les Normes Subsidiàries (Ecoparc), a l'efecte de l'aprovació definitiva, i de conformitat amb els següents:
  
Antecedents de fet
  
Primer
  
El projecte es va sotmetre a informació pública mitjançant Acord del Ple municipal, de data 4 de juny de 2002. Després del pertinent període d'informació pública (publicació en el DOGV, núm. 4.285, de data 4 de juliol de 2002, i en el diari Levante, de 15 de juny del mateix any) sense que es presentaren al·legacions, es va aprovar provisionalment pel mateix òrgan amb data 12 de setembre de 2002. L'expedient va tindre entrada en este Servici Territorial d'Urbanisme el 3 d'octubre de 2002.
  
La Comissió Territorial d'Urbanisme, en sessió realitzada el 20/12/02, va acordar suspendre l'aprovació de la present modificació fins que emeteren informe RENFE i la Secretaria d'Estat d'Infraestructures del Ministeri de Foment.
  
El 10 de gener de 2003 es va rebre documentació de la Direcció General de Transports de la COPUT relativa a les afeccions de l'AU respecte a la present modificació (s'aporta pla del traçat de l'alternativa elegida).
  
Segon
  
El projecte de modificació consta d'una breu memòria amb la descripció dels antecedents i la seua justificació i plans. Es modifica l'actual redacció de l'article 8 de les normes urbanístiques.
  
Tercer
  
La modificació té per objecte permetre, en sòl no urbanitzable, la implantació d'una àrea d'aportació de residus sòlids domèstics o ecoparc promogut per GIRSA, en terrenys de titularitat municipal (parcel·la 117, polígon 5, amb una superfície de 2.645,26 m2). Els terrenys se situen a l'est de la població i pròxims a la línia fèrria València-Tarragona, s'accedix a la zona a través d'un pas inferior existent en el camí de Mosquit.
  
Este canvi planteja una modificació de l'article 8 de les ordenances, s'introduïx un nou apartat que permet compatibilitzar el nou ús (ecoparc) entre els usos prevists en sòl no urbanitzable protegit (tenint en compte que l'ús dominant és l'agrícola-horta i les instal·lacions permeses estan relacionades amb les activitats agrícoles); la modificació consta en cursiva i negreta:
  
?Article 8.
  
En cap supòsit es podrà autoritzar usos incompatibles amb les tasques agrícoles, excepte, quan es tracte d'activitats complementàries a l'agricultura o quan quede completament garantit que la seua ubicació no comportarà detriment per al medi físic de l'horta. Expressament queden prohibits els usos terciaris i industrials, en sentit estricte.
  
S'exceptua de l'anterior la construcció, prèvia la Declaració d'Interés Comunitari, d'una àrea d'aportació, amb l'ús exclusiu d'arreplegada selectiva de residus domèstics, en la parcel·la 117, del polígon 5, del terme municipal d'Albuixech, amb una superfície de 2.645,26 m2, \*i es mantenen els paràmetres edificatoris continguts en les vigents normes urbanístiques per al sòl rústic.-
  
\*Cal precisar que en el cas que ens ocupa els paràmetres urbanístics que establix l'article 9 de les normes urbanístiques per al sòl no urbanitzable es mantenen, excepte en allò que s'ha disposat per a la parcel·la mínima que en la modificació és inferior a la mínima fixada pel planejament en 3.000 m2.
  
La corporació local justifica la modificació:
  
En la necessitat de dotar el municipi d'un servici que evite la proliferació d'abocadors incontrolats, al mateix temps que permeta adequar el vigent planejament a les necessitats de la població, atés que en les normes subsidiàries, per la seua antiguitat, no està previst este tipus d'instal·lacions i tant la protecció del sòl no urbanitzable com els paràmetres que establixen les condicions de l'edificació impedixen la seua implantació, motiu pel qual es proposa la present modificació.
  
En el projecte presentat s'incidix que l'actuació és totalment pública, atés que els terrenys són de titularitat municipal (motiu pel qual s'elegix l'actual emplaçament) i GIRSA desenrotllarà i explotarà l'ecoparc,
  
Quart
  
Durant la tramitació de l'expedient s'han sol·licitat els informes següents:
  
El 5/12/02 a RENFE, a causa de la proximitat de la via fèrria València'Tarragona i el 19/12/02, es va sol·licitar informe de la Secretaria d'Estat d'Infraestructures del Ministeri de Foment.
  
El 13/12/02 es va rebre l'informe de la Direcció General de Transports de la COPUT, favorable amb les apreciacions següents:
  
1.-La parcel·la objecte de la modificació és limítrofa amb a la línia fèrria València-Tarragona i pot veure's afectada pel projecte de la línia d'alta velocitat en el tram València-Castelló, segons l'estudi informatiu elaborat pel Ministeri de Foment. La parcel·la es troba, segons la memòria-resum de l'estudi, dins del corredor previst per al corredor B i per a la variant 1 del citat corredor, al seu torn s'estan estudiant possibles actuacions sobre les línies de ferrocarril existents que puguen ser afectades per la nova configuració de la xàrcia ferroviària.
  
Açò requerix informe previ de la Secretaria d'Estat d'Infraestructures del Ministeri de Foment.
  
2. Ha de reflectir-se en la documentació i dibuixar-se en els plans d'ordenació les línies de delimitació de les diferents zones de domini públic, servitud i afecció del ferrocarril. El promotor executarà el tancament de la plataforma ferroviària i assumirà els gastos de construcció i conservació.
  
3. Es garantirà la connexió de l'ecoparc amb la xàrcia viària existent, s'adequaran els accessos, i es condicionarà l'encreuament a distint nivell existent, cas que no permeta en les actuals condicions d'amplària i gàlib, el trànsit de vehicles derivat de l'activitat.-
  
El 10 de gener de 2003, la Direcció General de Transports de COPUT va remetre a este Servici Territorial d'Urbanisme la còpia del pla d'afecció de l'AU València Castelló (d'acord amb l'alternativa est de l'estudi informatiu del projecte de la línia d'alta velocitat).
  
El 28/01/03 es va rebre un informe de la Secretaria d'Estat d'Infraestructures, del Ministeri de Foment, en els termes següents:
  
- Ha de realitzar-se una reserva de terrenys per a la línia d'alta velocitat, d'acord amb el traçat que s'adjunta en pla, i qualificar els terrenys com a sistema general ferroviari, amb les limitacions de la LOT i el seu Reglament per als terrenys pròxims al ferrocarril. Cas que la solució definitiva sofrisca canvis l'Ajuntament d'Albuixech haurà d'adaptar la reserva realitzada als dits canvis.
  
- Ha d'incloure's en el planejament d'Albuixech la definició del sistema general ferroviari que comprendrà, com a mínim, una banda de terreny que no reduïsca el límit exterior de la zona de domini públic a menys de 8 m (5 m en sòl urbà) des de l'aresta exterior de l'explanació, la zona de servitud (20 m / 8 m en sòl urbà) i la d'afecció (50 m / 25 m respectivament).
  
Cinqué
  
Albuixech disposa de Normes Subsidiàries de Planejament, aprovades definitivament per la Comissió Territorial d'Urbanisme el 25 de març de 1986.
  
Sisé
  
La Comissió Informativa de la Comissió Territorial d'Urbanisme de València, en sessió realitzada el 28 de gener de 2003, va emetre informe relatiu al projecte que ens ocupa, i complix així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, de conformitat amb el que establix l'article 38, de la Llei 6/1994, de 15 de novembre, Reguladora de l'Activitat Urbanística, LRAU.
  
Segon
  
La documentació està completa a l'efecte del compliment del que disposa l'article 27 de la LRAU.
  
Tercer
  
La modificació proposada planteja un nou ús en sòl no urbanitzable (protegit agrícola), per a això es modifica l'article 8 de les ordenances en el sentit de permetre, com a excepció a l'ordenació prevista per al sòl no urbanitzable en els articles 7 a 10 de les normes urbanístiques, la instal·lació d'una àrea d'aportació de residus sòlids domèstics en uns terrenys de titularitat municipal.
  
Es tracta d'una actuació totalment pública que resol les necessitats d'este tipus d'instal·lacions en el terme municipal. En conseqüència, es considera correcta des del punt de vista urbanístic la compatibilitat de l'ús previst en eixe tipus de sòl. No obstant això, s'han de tindre en compte, de conformitat amb l'informe emés per la Secretaria de l'Estat d'Infraestructures (Ministeri de Foment), de data 28/01/03, les limitacions establides en la LOT i el seu Reglament.
  
Quart
  
La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a emetre el dictamen resolutori sobre l'aprovació definitiva de plans generals i les seues modificacions en municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat, la Comissió Territorial d'Urbanisme, en sessió realitzada el 31 de gener de 2003, acorda: aprovar definitivament la Modificació puntual núm. 2 (ecoparc) quant a l'ús previst, la qual cosa permet compatibilitzar este en sòl no urbanitzable protegit; respecte a la futura ordenació d'eixos terrenys es tindran en consideració les limitacions imposades en la LOT i el seu Reglament per a la zona pròxima al ferrocarril, i se subjectarà al que disposa l'informe de Foment (Secretaria d'Estat d'Infraestructures), emés el 28/01/03.
  
Contra el present acord, que no posa fi a la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir del dia següent de la data d'haver rebut la present notificació.
  
Tot això, sense perjuí que es puga exercitar qualsevol altre recurs que s'estime oportú.
  
València, 31 de gener de 2003.- El secretari de la Comissió Territorial d'Urbanisme: José Manuel Palau Navarro.